जैकी चैन दुनिया के सबसे बड़े एक्शन सितारों में से एक हैं. मार्शल आर्ट्स और कॉमेडी के ईर्द-गिर्द घूमती उनकी फिल्मों की जबरदस्त माँग रहती हैं.लेकिन अब जैकी चैन ने कहा है कि उनकी आने वाली अगली फिल्म चाइनीज जोडिएक’ बतौर एक्शन स्टार उनकी अंतिम फिल्म होगी.कान फिल्म फेस्टिवल में फिल्म लॉन्च के मौके पर उन्होंने कहा, “ये मेरी आखिरी बड़ी एक्शन फिल्म होगी. दुनिया बहुत ही हिंसक जगह बन गई है. मुझे फाइटिंग पसंद है लेकिन हिंसा से मैं नफरत करता हूँ.” हॉंगकॉग में जन्मे 58 साल के जैकी चैन की ये फिल्म दिसंबर में रिलीज होगी. ‘आरमर ऑफ गॉड’ सिरीज के तहत ‘चाइनीज जोडिएक’ तीसरी फिल्म है. इस सिरीज की पहली फिल्म 1987 में आई थी.कान में उन्होंने कहा, “मैं चाहता हूँ कि दर्शक जानें कि मेरी सीमा केवल फाइटिंग तक ही नहीं है. मैं भी अभिनय कर सकता हूँ. इसलिए मैं हर वक़्त सोचता हूँ- मैं लोगों को दिखाऊँगा कि असली जैकी चैन कौन है.”जैकी का कहना था, “मैं सिर्फ एक एक्शन स्टार बनने तक सीमित नहीं रहना चाहता. मैं सही मायनों में अभिनेता बनना चाहता हूँ. इसलिए पिछले 10 सालों में मैने दूसरी तरह की फिल्में भी की हैं जैसे द कराटे किड जहाँ मैं बूढ़े व्यक्ति के रोल में हूँ.”जैकी ने अपना करियर बतौर स्टंटमैन शुरु किया था. उन्होंने अपने आदर्श ब्रूस ली के साथ 1972 में फिस्ट्स ऑफ़ फ्यूरी और 1973 में एंटर द ड्रेगन में काम किया.उसके बाद से वे 100 से भी ज्यादा फिल्मों में काम कर चुके हैं और वे अपने स्टंट खुद करते हैं. वे दावा करते आए हैं कि उनके शरीर की लगभग हर हड्डी कभी न कभी टूट चुकी है.जैकी कहते हैं, “मुझे अपने शरीर को देखना होगा कि मैं कब तक काम कर सकता हूँ. मैं अब जवान नहीं रहा. पर हाँ भविष्य में मैं कराटे किड 2 और रश आर 4 करुँगा.”